झारखंड में 10 मार्च से होगी नेशनल हॉकी सब जूनियर चैंपियनशिप

सिमडेगा। झारखंड में आगामी 10 मार्च से नेशनल हॉकी सब जूनियर चैंपियनशिप होगी। राज्य के खेल निदेशक जिशान कमर ने सिमडेगा में अगामी 10 मार्च से आयोजित होने वाली नेशनल हॉकी सब जूनियर चैंपियनशिप की तैयारियों का भी जायजा लिया। इस अवसर पर उन्होंने कहा कि उभरते हुए खिलाड़ियों के लिए एक अच्छी खबर है। सिमडेगा में जल्द ही एक एस्ट्रोटर्फ स्टेडियम बनने जा रहा है। नेशनल हॉकी सब जूनियर चैंपियनशिप का उद्घाटन मुख्यमंत्री हेमंत सोरेन करेंगे। खेल निदेशक जिशान कमर इसकी तैयारियों को लेकर काफी संतुष्ट नजर दिखे। उन्होंने कहा कि सिमडेगा ने देश को हॉकी के पचास से अधिक सितारे दिए हैं। भारतीय हॉकी टीम में यहां से कप्तान भी मिले हैं। उन्होंने कहा कि हॉस्टल बंद रहने से खिलाड़ियों की शिक्षा के लिए प्रयास किए जा रहे हैं, जिससे उन्हें नियमित शिक्षा मिल सके। खेल निदेशक ने पार्वती शर्मा महाविद्यालय के पास हॉस्टल का भी निरीक्षण किया। इसके पूर्व उन्होंने उपायुक्त के साथ अलबर्ट एक्का स्टेडियम के पास नये एस्ट्रोटर्फ स्टेडियम के लिए जमीन का मुआयना किया। उपायुक्त ने कहा कि प्रतियोगिता को लेकर तैयारियां अंतिम चरण में है। इसके लिए सात मार्च से टीम आनी शुरू हो जाएगी। उससे पूर्व सारी तैयारियां पूरी कर ली जाएगी।

#Savegajraj